CELEX: C2007/297/46
Language: da
Date: 2007-12-08 00:00:00
Title: Sag C-455/07 P: Appel iværksat den 9. oktober 2007 af Ente per le Ville vesuviane til prøvelse af dom afsagt den 18. juli 2007 af Retten i Første Instans (Anden Afdeling) i sag T-189/02, Ente per le Ville vesuviane mod Kommissionen for De Europæiske Fællesskaber

8.12.2007   
            
            
               DA
            
            
               Den Europæiske Unions Tidende
            
            
               C 297/28
            
         Appel iværksat den 9. oktober 2007 af Ente per le Ville vesuviane til prøvelse af dom afsagt den 18. juli 2007 af Retten i Første Instans (Anden Afdeling) i sag T-189/02, Ente per le Ville vesuviane mod Kommissionen for De Europæiske Fællesskaber
   (Sag C-455/07 P)
   (2007/C 297/46)
   Processprog: italiensk
   Parter
   
      Appellant: Ente per le Ville vesuviane (ved avvocato E. Soprano)
   
      Den anden part i appelsagen: Kommissionen for De Europæiske Fællesskaber
   Appellanten har nedlagt følgende påstande
   
               —
            
            
               Den appellerede dom ophæves delvist henset til de anførte indsigelser, og dermed annulleres Kommissionens Generaldirektorat for Regionalpolitiks afgørelse D(2002) 810111, protokolnr. 102504, af 13. marts 2002 samt, for så vidt som det er nødvendigt, som følge heraf Kommissionens Generaldirektorat for Regionalpolitiks meddelelse nr. Gt/SF/MF D (01) 810542, protokolnr. 109720, af 12. oktober 2001.
            
         
               —
            
            
               Subsidiært ophæves den appellerede dom delvist i det omfang, det findes nødvendigt henset til de anførte indsigelser, og hjemvises til Retten i Første Instans med henblik på fornyet realitetsbehandling, hvorunder der tages hensyn til de af Domstolen fremsatte bemærkninger i dette øjemed.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger for såvel denne instans som førsteinstansen i sag T-189/02.
            
         Appelgrunde og væsentligste argumenter
   1)   Urigtig retsanvendelse, manglende oplysning af sagen og manglende begrundelse vedrørende artikel 12 i forordning nr. 4254/88 (1) med ændringer
   Den intervention, som appellanten gennemførte, og som EFRU finansierede, var sammenhængende, hvilket er bekræftet ved såvel affattelsen af Kommissionens beslutning af 18. december 1986, hvorved den støtte, der er grundlag for sagen, blev tildelt, som ved ordlyden af artikel 12 i Rådets forordning (EØF) nr. 4254/88, som ændret ved artikel 1 i Rådets forordning nr. 2083/93 (2).
   Det følger således heraf, at den pågældende intervention ikke, hvilket Retten med urette har fastholdt, kan inddeles i flere virkende projekter, og at udsættelsen af blot en del af ovennævnte intervention i forbindelse med en domstolsprøvelse med den deraf følgende udsættelse af færdiggørelsen af interventionen skulle have medført en forlængelse af den støtte, der var tildelt hele projektet ved beslutningen af 18. december 1986 i henhold til nævnte artikel 12.
   2)   Urigtig retsanvendelse, manglende oplysning af sagen og tilsidesættelse af retten til forsvar med hensyn til artikel 4 i Kommissionens beslutning af 18. december 1986
   I modsætning til hvad der er fastsat i den appellerede dom, har Ente per le Ville vesuviane for Retten i Første Instans ved de fremlagte dokumenter bevist, at de arbejder, der var under udførelse i Villa Ruggiero (en af de tre villaer, som var genstand for den intervention, der blev tildelt støtte ved beslutningen af 18.12.1986), var blevet udsat fra 1989 til og med 1996 i forbindelse med en domstolsprøvelse, og at de derfor på ingen måde blev færdiggjort i 1992, som de italienske myndigheder har påstået.
   I den forbindelse var appellantens deltagelse i proceduren forud for vedtagelsen af den for Retten anfægtede beslutning, hvilket ligeledes blev gjort gældende for Retten, utvivlsomt af afgørende betydning, forudsat at Kommissionen efter at være forelagt ovennævnte beviser, som appellanten har fremlagt til formålet, og i betragtning af, at den af appellanten gennemførte intervention udgjorde en helhed, uden tvivl havde fundet, at undtagelsen i artikel 12 i forordning nr. 4254/88 som ændret gjaldt for interventionen, uden at finansieringen, som var tildelt i 1986, kunne afsluttes tidligere end forudset.
   
      (1)  Rådets forordning (EØF) nr. 4254/88 af 19.12.1988 om gennemførelsesbestemmelser til forordning (EØF) nr. 2052/88 for så vidt angår Den Europæiske Fond for Regionaludvikling (EFT L 374, s. 15).
   
      (2)  Rådets forordning (EØF) nr. 2083/93 af 20.7.1993 om ændring af forordning (EØF) nr. 4254/88 om gennemførelsesbestemmelser til forordning (EØF) nr. 2052/88 for så vidt angår Den Europæiske Fond for Regionaludvikling (EFT L 193, s. 34).